ประกาศเจ้าพนักงานจราจรทางบกจังหวัดสระบุรี ที่ 1/2561 เรื่อง กำหนดความเร็วรถทุกประเภท บนถนนพหลโยธินช่วงผ่านพื้นที่ชุมชนจังหวัดสระบุรี 
ประกาศเจ้าพนักงานจราจรทางบกจังหวัดสระบุรี
ที่ ๑/๒๕๖๑
เรื่อง กำหนดความเร็วรถทุกประเภท
บนถนนพหลโยธินช่วงผ่านพื้นที่ชุมชนจังหวัดสระบุรี[๑]
 

ด้วยจังหวัดสระบุรี
ได้จัดประชุมคณะอนุกรรมการจัดระบบการจราจรทางบกจังหวัดสระบุรี ครั้งที่ ๑/๒๕๖๑
เมื่อวันที่ ๒๒ มกราคม ๒๕๖๑ เพื่อพิจารณาการกำหนดเส้นทาง และความเร็วที่เหมาะสมในพื้นที่ชุมชน
ตามแนวทางที่คณะกรรมการนโยบายป้องกันและลดอุบัติเหตุทางถนนแห่งชาติ กำหนดโดยที่ประชุมมีมติเห็นชอบให้ใช้ทางหลวงแผ่นดินหมาย
๑ (ถนนพหลโยธิน) เป็นเส้นทางในการกำหนดความเร็วที่เหมาะสมในพื้นที่ชุมชน
โดยคณะอนุกรรมการจัดระบบการจราจรทางบกจังหวัดสระบุรี
ได้ดำเนินการกำหนดระยะทางและความเร็วที่เหมาะสมในพื้นที่ชุมชนเรียบร้อยแล้ว
ดังนั้น
เพื่อเป็นการป้องกันและลดอุบัติเหตุทางถนนในพื้นที่ชุมชนจังหวัดสระบุรี จึงอาศัยอำนาจตามพระราชบัญญัติจราจรทางบก
พ.ศ. ๒๕๒๒ มาตรา ๑๓๙ และคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน
๒๕๕๕ จึงออกประกาศ ข้อบังคับกำหนดความเร็วที่เหมาะสมในพื้นที่ชุมชนจังหวัดสระบุรี
ดังต่อไปนี้
๑.
กำหนดให้รถทุกประเภท ที่สัญจรในเส้นทาง ทางหลวงหมายเลข ๑ พหลโยธิน ตั้งแต่ กม.๑๐๖ +
๖๑๕ (ต่างระดับสระบุรี) ถึง กม.๑๑๑ + ๕๑๕ (ต่างระดับแพะโคก) ระยะทางประมาณ ๔.๙
กิโลเมตร กำหนดอัตราความเร็วไม่เกิน ๖๐ กิโลเมตรต่อชั่วโมง ทั้งขาเข้าและขาออก
๒.
ข้อบังคับ ประกาศ ระเบียบใดที่ขัดแย้งกับประกาศฉบับนี้ให้ยกเลิก โดยใช้ประกาศฉบับนี้แทน


ประกาศ
ณ วันที่ ๘ มีนาคม พ.ศ. ๒๕๖๑
พลตำรวจตรี
ชัยรัตน์ ทิพยจันทร์
ผู้บังคับการตำรวจภูธรจังหวัดสระบุรี
เจ้าพนักงานจราจรทางบกจังหวัดสระบุรี


ปวันวิทย์/จัดทำ
๑๑ มีนาคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๙๘ ง/หน้า ๓๖/๒๓ พฤศจิกายน ๒๕๖๑